Author: risnovsky
Company: mpsvr

Doložka finančných, ekonomických, environmentálnych vplyvov a vplyvov
na zamestnanosť a podnikateľské prostredie

I.	Odhad vplyvov na verejné financie

V doložke je posudzovaný vplyv týkajúci  sa zmeny uvedenej v návrhu zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov. Konkrétne sa navrhuje rozšírenie okruhu poberateľov vianočného príspevku o poberateľov vdovského dôchodku, vdoveckého dôchodku a sirotského dôchodku. Uvedená zmena by mala nadobudnúť účinnosť dňom vyhlásenia.

I.I. Odhad vplyvov na štátny rozpočet

     Zmena v navrhovanom zákone o poskytovaní vianočného príspevku má priamy vplyv na výdavky štátneho rozpočtu. 

Predpokladá sa, že celkové výdavky na poskytnutie vianočného príspevku z dôvodu navrhovaného rozšírenia okruhu poberateľov sa zvýšia v roku 2008 približne o 147 mil. Sk. Uvedené zvýšenie vychádza z predpokladu, že počet poberateľov vianočného príspevku bude vyšší cca o 78 630 poberateľov sólo vdovského dôchodku, sólo vdoveckého dôchodku a sirotského dôchodku. Kvantifikácia vychádza z predpokladu, že vianočný príspevok bude poskytnutý za rovnakých podmienok ako v roku 2007. V rokoch  2009 až 2011 sa predpokladá každoročne vplyv na štátny rozpočet približne v sume 147 mil. Sk. Uvedená suma pre roky 2009 až 2011 bude bližšie špecifikovaná v nariadení vlády Slovenskej republiky na príslušný kalendárny rok, v ktorom sa bude vyplácať vianočný príspevok.

Zvýšené výdavky štátneho rozpočtu z titulu uvedenej zmeny budú v roku 2008 finančne kryté v rámci schváleného rozpočtu dotknutých ministerstiev na rok 2008 (Ministerstva práce, sociálnych vecí a rodiny Slovenskej republiky, Ministerstva vnútra Slovenskej republiky, Ministerstva obrany Slovenskej republiky, Ministerstva spravodlivosti Slovenskej republiky, Slovenskej informačnej služby, Národného bezpečnostného úradu, Ministerstva dopravy, pôšt a telekomunikácií Slovenskej republiky, Ministerstva financií Slovenskej republiky). V prípade, že vianočný príspevok bude vyplácaný aj v roku 2009, bude taktiež finančne krytý v rámci návrhu rozpočtu dotknutých ministerstiev na roky 2009 – 2011. V rokoch 2010 a 2011 bude možné vianočný príspevok poskytnúť len za podmienky, že dôjde k zvýšeniu navrhnutého limitu kapitoly Ministerstva práce, sociálnych vecí a rodiny SR cca o 1,9 mld. Sk na rok 2010 a aj na rok 2011.

I.II. Odhad vplyvov na rozpočet Sociálnej poisťovne

Vianočný príspevok pre vybrané skupiny dôchodcov je vyplácaný  najmä prostredníctvom Sociálnej poisťovne (výnimku tvoria dôchodky vyplácané útvarmi sociálneho zabezpečenia ozbrojených zborov a ozbrojených síl), pričom  samotná výška vianočného príspevku a náklady s tým spojené sú finančne kryté zdrojmi zo štátneho rozpočtu formou transferu. Z uvedeného vyplýva, že vyplácanie vianočného príspevku nemá vplyv na bilanciu Sociálnej poisťovne. 

II.	Odhad vplyvov na obyvateľstvo, hospodárenie podnikateľskej sféry a iných právnických osôb

II.I. Odhad vplyvov na obyvateľstvo

Vianočný príspevok je štátnou sociálnou dávkou adresne zameranou na nízkopríjmových dôchodcov s cieľom zlepšiť ich sociálnu situáciu. 

II.II. Odhad vplyvov na podnikateľskú sféru

Novela nemá vplyv na podnikateľskú sféru.

III.	Odhad vplyvov na životné prostredie

Novela nemá vplyv na životné prostredie.

IV.	Odhad vplyvov na zamestnanosť

Novela nemá vplyv na zamestnanosť.